Swaar donderstorms hiér verwag(Argieffoto: pixabay) Die Suid-Afrikaanse Weerdiens het Saterdagmiddag ’n waarskuwing uitgereik vir swaar donderstorms wat binne die volgende paar uur vir groot dele van die land voorspel word. Donderstorms, swaar reënval en moontlik sterk wind word later vandag vir provinsies soos Gauteng, Noordwes, Vrystaat, KwaZulu-Natal en die Noord-Kaap voorspel. Volgens die weerdiens word swaar donderstorms ook op die Hoëveld en die platorand van Mpumalanga verwag. Dié donderstorms sal na verwagting later na die Laeveldgebiede versprei. Stormweer is egter reeds noord van Douglas in die Noord-Kaap in die rigting van die N8 en die noordooste van Postmasburg aangemeld. Luidens ’n inskrywing op die weerdiens se Facebook-blad het swaar donderstorms, hael, reën en sterk wind ook vanmiddag suid van Ventersburg in die Vrystaat voorgekom. Dié swaar weer beweeg in ŉ noordoostelike rigting. Swaar reën het tussen Dewetsdorp en Bloemfontein uitgesak met ’n donderstorm wat tans in die rigting van Steynsrus beweeg. Donderstorms sal na verwagting Sondag in groot dele van die land voortduur.